CCI.  Frederici archipresbyteri et canonicorum Carpensium jura omnia ac privilegia confirmat.   (Anno 1123, Febr. 10.) [MURATORI,  Antiq. Ital.,  V, 821.]
Author: Calixtus II

CALIXTUS episcopus, servus servorum Dei, dilecto Filio FREDERICO archipresbytero, et caeteris canonicis plebis Sanctae Dei Genitricis Virginis Mariae, quae in pago Carpensi sita est, eorumque successoribus in perpetuum.

Commissa nobis apostolicae sedis auctoritate debitoque compellimur, pro universarum Ecclesiarum statu satagere, et earum maxime quieti quae specialius eidem sedi adhaerent, et tanquam jure proprio subjectae sunt, auxiliante Domino providere. Astulphus siquidem Longobardorum rex in regni sui pago, quod Carpum dicitur, Beatae Mariae semper virginis ecclesiam construxisse dignoscitur, quam ut a vicinorum episcoporum, in quorum confiniis idem pagus erat, contentionibus et molestiis omnino liberam redderet, quasdam de praedicta curte possessiones in locis convenientibus utrique dedit, et Mutinae quidem juxta ecclesiam Sancti Thomae, Regino vero juxta ecclesiam Sancti Apollinaris. Super haec ecclesiam illam in jure semper sedis apostolicae permanere constituit, et libertatem ex Stephani papae privilegio acquisivit. Quam videlicet libertatem praedecessores nostri supradictae Carpensi ecclesiae usque ad nostra tempora servaverunt. Et nos ergo eamdem libertatem praedictae ecclesiae per Dei gratiam conservandam statuimus, ut nulli episcopo, vel nulli omnino ecclesiasticae saecularive personae eadem ecclesia subjecta sit, nisi tantum apostolicae sedi, ad quam, ut praedictum est, jure proprietatis et tutela defensionis specialiter pertinere cognoscitur. Decimas quoque Carpensis territorii absque ulla divisione sive diminutione, vobis vestrisque successoribus firmas perpetuo manere sancimus, sicut eas praedecessorum nostrorum apostolicae memoriae Gregorii VII et Urbani, et Paschalis II atque aliorum concessione hactenus habuistis, ita ut de praedictis decimis nulli alicui possidere, vel ab aliquo accipere, nisi de consensu et permissione plebis, liceat. De chrismate et oleo sancto atque ordinatione vestra, sive consecrationibus ecclesiarum, a quocunque velitis episcopo catholico, accipiendis licentiam vobis liberam indulgemus, sicut a praefatis pontificibus constat fuisse concessam. Capellas autem quae ad jus vestrae ecclesiae pertinere noscuntur, id est S. Martini, S. Laurentii, S. Nicolai, absque ullius molestia perpetuo vobis vestrisque successoribus per omnia stabilitas esse censemus. Atque infra terminos vestrae parochiae nullam ecclesiam, nisi per vestram licentiam, et vobis subjectam, aedificari praecipimus. Infra eosdem quoque terminos praeposito plebis clericos ordinare permittimus, ad cujus providentiam et dispositionem tam ordinationes et promotiones clericorum, qui infra eamdem parochiam ordinandi vel promovendi sunt, quam etiam praelationes eorum qui in subditis ecclesiis proficiendi sunt, pertinebunt. De criminalibus etiam intra supradictos terminos poenitentias dare, et reconciliationem facere vobis concedimus. Praeterea per praesentis decreti paginam apostolica auctoritate statuimus, ut quaecunque praedia sive possessiones eadem ecclesia juste possidet, sive in futurum concessione pontificum, liberalitate principum, vel oblatione fidelium, juste atque canonice poterit adipisci, firma vobis vestrisque successoribus permaneant. Decernimus ergo ut nulli omnino hominum liceat eamdem ecclesiam temere perturbare, aut a vestra congregatione actiones vel exenium aliquod exigere, vel res vestras in beneficium cuiquam dare, aut possessiones ejusdem ecclesiae auferre, minuere vel temerariis vexationibus fatigare, sed omnia integra conserventur, vestris vestrorumque successorum usibus omnimodis profutura. Sane si quis deinceps archiepiscopus aut episcopus, praepositus vel abbas, imperator aut rex, marchio, vel dux, vel comes, vicecomes, judex aut castaldio, seu quaelibet ecclesiastica vel saecularis persona, hanc nostrae constitutionis paginam sciens, contra eam temere venire tentaverit, secundo tertiove commonitus, si non satisfactione congrua emendaverit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi alienus fiat, atque in extremo examine districtae ultioni subjaceat. Cunctis autem ejusdem ecclesiae justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Calixtus catholicae Ecclesiae episcopus subscripsi. Datum Laterani per manum Hugonis sanctae Romanae Ecclesiae subdiaconi, IV Idus Februarii, indictione prima, incarnationis Dominicae anno 1123, pontificatus autem domini Calixti II papae anno quinto.